정조 5년
辛丑七月三十日辰時。上御誠正閣。大臣備局堂上引見入侍時。領議政徐命善。行知中樞府事具善復。戶曹判書鄭尙淳。吏曹判書李衍祥。行副司直徐有慶。兵曹判書李性源。江華留守徐浩修。刑曹判書金魯鎭。咸春君李昌運。戶曹參判徐有隣。行副司直李柱國。行訓鍊院都正李敬懋。副校理朴天行。左副承旨趙時偉。假注書李祖承。事變假注書朴柱遇。編修官張顯慶。別兼春秋金載瓚。以次進伏訖。命善進前曰。近日日氣殊甚淸涼。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮湯劑。連爲進服矣。近日氣候。何如。上曰。少有向減之節矣。上曰。兩南蟲災。近復熾盛云。言念民事。誠甚悶慮矣。命善曰。日氣如此。禾穀之被傷者。庶有蘇醒之望。然蟲災則實爲可悶。而京畿湖西則年事豐登云矣。上曰。數日日氣則果好矣。命善曰。此江華留守徐浩修狀啓也。以爲各鎭將交替時。鎭撫營則定差員。與新舊僉使。眼同反庫。統御營則只令新舊僉使反庫。兩營合設之後。格式宜無異同。自今以後。統御營屬五鎭將。新舊交代時。一依鎭撫營例。別定差員擧行事。請令廟堂。稟旨分付矣。定差員眼同反庫。乃是八路通行之䂓。統禦屬鎭之。尙不釐正。果是疎漏處。此後則依所請定式擧行事。分付。何如。上曰。依爲之。出擧條命善曰。慶尙監司李文源。全羅監司朴祐源。俱以水陸停操之意。請令廟堂稟處。而狀啓未到之前。先以停操行會。今無可以覆奏者。此狀啓置之。何如。上曰。依爲之。出擧條命善曰。今年稅船臭載之多。實是挽近所無。究其弊源。則船人輩。先已浮費穀物於裝發之前。欲爲彌縫。竟至故敗之境。雖以渠輩納招觀之。座首幾石。吏房幾石。已極駭眼。而至於官家幾石之說。令人不勝羞愧。莫重稅大同上納之際。吏鄕輩。有何操縱之端。而恣意索賂。若是無難。此弊若不嚴防。不但故敗之患。無歲無之。毋論公私船隻。其孰肯擔當轉運乎。判付內。辭意。極爲嚴截。爲守令者。必無更爲犯手之理。而雖鄕吏輩。如或有一合米如前捧賂之事。則當該守令。自營門摘發論罪。未及摘發。而先聞於朝廷。則該道臣。亦難免重勘。以此出擧條。爲先嚴飭諸道臣。何如。上曰。依爲之。守令之身自犯用者。當施贓汚之律。而雖無染指之跡。如有不飭之事。亦不可尋常處之。反弄國穀。尙置禁錮之典。況此惟正之稅乎。當該守令。依反作律勘繩。斷不可已。以此意。一體嚴飭。可也。出擧條上曰。湖西敗船査啓。已爲判下。刑判見之否。魯鎭曰。臣則未及見之矣。尙淳曰。此狀啓。判下於臣曹故。臣果見之。而穀物雖是臣曹所管。至於勘律稟處之請。旣非法司則未知將何以稟處故。姑置臣曹矣。上曰。事係刑獄者。例下秋曹。況此査啓。將以一律勘人。判下該曹。使之覆奏者。則不下於刑曹而反下戶曹者。抑何故耶。判付中。果書以戶曹乎。尙淳曰。以啓下戶曹書之矣。上日政院事。極爲駭然。凡干大小公事。全不致察。至使刑獄文書。混下戶曹。近日擧行。胡乃至比。日前湖南査啓。與此狀啓無異。而湖南則判下刑曹。湖西則判下戶曹者。果何意耶。當該承旨知入。顯慶承命出。回奏曰。再昨夜。坐直承旨李在學。判下於惠廳。則惠廳以爲非本廳所管。還爲入送故。昨日同副李晉圭。改書以戶曹。仍下戶曹云矣。上曰。同副是吏房。則該房何不判下。替使吏房當之。想於廳坐時書下。伊時右位承旨。果爲誰某乎。委折。又爲知入。顯慶承命出。回奏曰。再昨日判下惠廳。而惠廳之還爲入送。在於昨日申後。故坐直。卽左承旨及同副承旨。而同副。以下位。書之去矣。上曰。旣是申後。則兩承旨。同爲入侍矣。此判付書下時。不與入侍相値乎。更爲知入。顯慶承命出。回奏曰。判下於入侍命下之前。而時則兩承旨。俱在院中云矣。仍命時偉。書傳敎曰。近來政院。都承旨不爲任進。左承旨猥叨首席。且諳故事。凡有大小事爲。豈可袖手不言乎。承旨徐有防遞差。命善曰。當下秋曹之判付。誤下於戶曹。不察之失。宜有警飭當該承旨。從重推考。旣知其誤下。則何不卽還于政院乎。戶曹之尙此留置。亦不可謂無失。戶曹判書鄭尙淳。一體推考。何如。上曰。依爲之。此狀啓。係是一律。稟處之事。則非比尋常判下之誤書。其在重人命。杜後弊之道。當該承旨。不可推考而止。竝罷職。下吏。竝令攸司。從重科治。可也。出擧條命書傳敎曰。當該承旨。竝罷職。出榻敎又命書傳敎曰。再昨日昨日。當該下吏。令攸司科治。出榻敎魯鎭曰。各道敗船狀啓。以其有穀物區處。守令論勘之故或下戶曹惠廳或下臣曹。其規不一。宜有稟定。自今敗船形止。穀物區處及守令論罪。沙格究覈等事。判下於戶曹。惠廳。至於船主沙格之已盡究竟。罪關重辟者。下臣曹稟處之意。令政院。定式施行。何如。上曰。依爲之。出擧條命善曰。大國人去來。幾乎無日無之。兵營若隨其邑報。連續狀聞。則不但撥路之有弊。封啓亦近煩屑。此後則循例啓聞者。依前以朔末擧行之意。分付關西帥臣處。何如。上曰。依爲之。出擧條命善曰。內寺馬鞍事。誠可悶矣。頃因飭敎。今方修改。而本寺下隷。旣無專着主管者。臨時取用。用後抛棄。不善藏置故。隨補隨毁。寺中見在者。擧皆修補不久。旋卽如此。實無從長善處之道矣。上曰。此等事。內乘似可主管。而近來內乘。絶不事事。馬政寺務。慢不知爲何事。雖以馬鞍一事。言之。皆由於內乘不能擧職之致矣。至於晝出夜直之規。未知創自何時。而只爲此輩占便之地矣。命善曰。晝出之法。似是晝則調馬。夜則入直之意矣。而近來則絶無調馬之事。而徒有夜直之規。實無意義矣。上曰。內寺封不動鞍子。爲幾許部耶。命善曰。數爲百餘部。而實多腐傷。不可堪用矣。上曰。鞍子之弊。至於如此。誠爲可悶矣。命善曰。司僕。方有修擧之事。而該掌郞廳。移拜外任。已始之役。不可付諸生手。淸道郡守金持默。仍任司僕主簿。使之着意擧行。何如。上曰。依爲之。出擧條司僕主簿金持默仍任。榻前定奪命善曰。今以備局謄錄凡例事。有所仰達者矣。如以戶口論之。一卷已有戶口之目。而數三卷以後。又有戶口之目。凡例多有紊亂處。今已校正故。玆以持入矣。上曰。入之。命善曰。備局謄錄。分類籤付之役。纔已告訖矣。抄節繕寫。當費三四朔。許多堂上之逐日仕進本司。不但爲弊之多端。反有工役不專之慮。堂上中。刑曹判書金魯鎭。禮曹判書鄭民始。戶曹參判徐有隣。使之專意主管。刻期擧行。俾無遷就時日之弊。何如。上曰。依爲之。出擧條上曰。春秋堂上。是誰某耶。命善曰。知春秋則鄭尙淳鄭民始。而同春秋則徐有隣金夏材矣。上曰。今番列朝寶鑑纂輯時。實錄不可不放出。而時帶堂上。則職務煩劇。以職務間歇人。差出然後。可以責效矣。命書傳敎曰。知春秋鄭尙淳鄭民始。同春秋金夏材徐有隣。一體許遞。前望單子。入之。出榻敎又命書傳敎曰。政官牌招開政。上曰。黔巖碑文。領相見之乎。命善曰。臣果伏見矣。此誠先朝盛德事。而我聖上御製。實出於揄揚之孝思。臣不勝欽仰之忱矣。上曰。吏判亦見之乎。衍祥曰。臣則未及得見矣。尙淳曰。因內司手本。以金川孤雲山山直二十五口疊役事。査問本道。後日次對稟處事。命下矣。卽令査報之意。發關分付矣。本道査關。纔已上來。而所謂山直奴二十五口。非爲都在於金川。金川十口。延安十口。平山三口。白川二口。而曾前則每口柴木五十同式。山直輩。直納內司。故該道該邑。元無關由之事矣。戊戌比摠之後。或入餘奴。或入元摠。每口貢錢二兩四錢。自各邑收捧上納。而旣定山直。又捧貢柴。則貢錢責出。未免疊役。有違節目。而貢柴一款。旣不關由該邑。自內司。亦不明白知委。則定式之初。貢錢收捧。不是異事。自今以後。貢錢收捧。特爲安徐。比摠不足之數。依節目。自該道。以某邑餘奴。或生産中。推移充數之意。分付。何如。上曰。依爲之。出擧條尙淳曰。田稅上納。自有定限。前後申飭。不啻嚴明。而秋節將半。尙多未納。事之稽緩。莫此爲甚。其中全未納定山一邑守令。令本道。指名現告。拿問處之。未收忠州舒川連山恩津等邑守令。竝爲推考。各別催促。使之卽速準納。何如。上曰。依爲之。出擧條衍祥曰。前伏承贊儀擇差之命。而李衡弼遷轉之後。典儀。又無可合之人。將以復職收用。而假官亦有三見窠。復有待下敎之命。何以爲之乎。上曰。如有可合人。則今日政。差出好矣。衍祥曰。以取才擧行乎。從所聞擇差乎。上曰。從便爲之。可也。上曰。前吏判事。其果成說乎。只以守令一事。言之。古阜谷城兩邑守令之不爲擇人。誠爲慨然矣。命善曰。拂拭之聖意有在。而未能仰。體前吏判事。臣竊以爲非矣。上曰。日前朱亨錫事。訓將以爲如何耶。善復曰。以微細事。至於可否不順之境。渠輩所爲。誠甚痛駭矣。性源曰。今番諸守門將處分。實出於杜後弊之聖意。而朱亨錫。旣已可否不順之後。不可仍置故。臣於日。前以一體汰去之意。仰請蒙允矣。以此出擧條。何如。上曰。依爲之。出擧條上曰。守門將汰去者。凡幾人耶。性源曰。竝朱亨錫爲七人矣。上曰。各道抄上武士。其果盡爲入來。而數爲幾人乎。性源曰。北關關西兩道。數各不滿五人。而關東及海西嶺南。則俱未及抄上矣。上曰。近道則連加催促。隨其來到。須卽試才好矣。然數雖夥然。而實無可合需用之人。其將何以區處耶。性源曰。分排於各軍門。抑或爲區處之一道矣。命善曰。出付軍門。如以敎鍊官則軍官隨窠排擬。則似爲區處之得宜矣。上曰。頃日馬匹之出付各門軍者。果有步趣耶。善復曰。實有步趣之望矣。柱國曰。臣廳所受馬。則甚駑劣。不可用矣。上曰。禁軍事。誠極駭然矣。至於以木爲箭鏃。必欲故犯。圖免軍伍者。此果成說乎。一內禁軍之厭避。亦何意耶。肅廟戊戌。著爲定式。必以宣薦充額。而近亦有鄭汝稷之建。請復舊制之事矣。卿等其知之乎。命善曰。舊制。臣等。雖未及知之。而渠輩之厭避。至於此極。誠爲駭痛矣。上曰。一二內禁軍事。可悶矣。兵曹判書李性源曰。卽今一二內。尙多闕額矣。行副司直李柱國曰。曾前入侍時。以一二內禁軍中宣薦者。多有闕額故。一內以宣薦充數。二內則以元取才雜色禁軍充數事。有所陳達。而其時該曹。初無出擧條之事。未卽擧行。一二內。尙多闕額云矣。上曰。此是蔡濟恭兵判時所奏也。兵判其知之耶。性源曰。臣未及知之矣。上曰。二內禁軍。若多闕額。則姑以中庶禁軍。充額啓下。而此後宣薦禁軍。若充於一內而有餘。則充於二內。而中庶禁軍之曾充於二內者。以次移塡於三內以下兼司僕羽林衛之意。曾有筵敎矣。性源曰。臣於筵退後。考見前判書蔡濟恭所奏而擧行乎。上曰。然則卿依此筵敎擧行。可也。出擧條上曰。向者一內禁軍之以宣薦定式時。予以軍裝服色爲慮。則皆以爲得沾斗祿。於渠爲幸云矣。近日漸不如初。無異於凡禁軍。而至於趙命鎭之故犯而極矣。其時木鏃。兵判見之云。果如何耶。性源曰。試射時依例拔箭。則箭鏃甚輕云。故取以見之。則果是劉木爲鏃。加以墨漆。究厥所爲。誠巧且怪矣。命善曰。事極怪駭。明是故犯之意矣。上曰。命鎭是誰之族耶。趙景鎭之鎭字乎。性源曰。似是趙重晦之族矣。敬懋曰。命鎭。卽臣之妻族。故臣果熟知其人矣。爲人不甚了了。家且貧寒。聞其軍裝諸具。盡爲求借於他人云矣。上曰。語涉分疏。極爲猥屑矣。時偉曰。禁衛大將李敬懋。以禁軍趙命鎭事。多費辭說。有若分疏。事體所在。誠極未安。臣雖拘於格例。不得請推。而近來筵體。殊欠嚴謹。奏對之際。或有猥屑。班次之間。亦多勦說。臣嘗慨然者也。此後則各別警勵之意。出擧條申飭。何如。上曰。依爲之。出擧條上曰。格例之有拘云者何耶。時偉曰。臣曾經其從事官矣。上曰。宣傳官之人。莫近日若也。以梁埉之鈍滯。亦得爲傳命。則豈不苟簡耶。李儒慶可謂一狐之腋矣。諸將臣。各薦一人。可也。善復曰。禁軍中鄭㵙。身手凡百。實爲可合矣。上曰。何必以貌取人乎。須薦才堪任使之人。可也。柱國曰。堂上則不拘備疑。而至於堂下。則必以禁軍差擬故。實難其人矣。命善曰。此是武士擇用之事。則武將。當主管薦之矣。敬懋曰。堂上中。金焞甚精明矣。昌運曰。曺命楫。亦合於宣傳官之任矣。上曰。此人則予已見之矣。崔命健是誰之子乎。善復曰。崔雲羽之子矣。上曰。然乎。善復曰。軍門哨官仕滿者。擧皆厭避出六。畢竟無善區處之道。誠悶矣。上曰。此則以加設差擬。已有洪奉朝賀時定式之事矣。何爲以厭避乎。命善曰。若以加設差擬。則次次以加設陞付。畢竟至於仕滿而減下故。渠輩以是不欲爲之矣。上曰。領府事入侍時。已有下敎矣。列朝寶鑑纂輯時。各差堂郞。分排纂修。則完役似易矣。堂上或有可合人耶。命善曰。趙時俊鄭昌聖。似好矣。上曰。取覽史庫形止案。則鼎足山城所藏實錄。曾有奉來謄出之例。今此纂輯之日。實錄不可不考出。而史官一人。實難獨任其役。且謄出之際。必將多費月日。貽弊不些。今亦依古例。奉來于春秋館考出後。還爲奉安。似便好矣。命善曰。旣有其例。則今亦依此擧行。實爲省弊之道。聖敎誠至當矣。上曰。堂上旣已分管則何當完役乎。命善曰。限三朔則可以畢功。似在十月間矣。命備堂先退。又命兵判進前。性源進伏。上曰。戎器點考。已爲之乎。性源曰。果已爲之矣。上曰。札駐於何處。而入軍門節次。亦爲之乎。性源曰。札駐於石橋。而入軍門節次。則旣無前例云。故不得爲之矣。上曰。軍容果何知。而前排爲幾雙乎。性源曰。三軍門前排。皆爲羅立。故軍儀甚盛。而至於雙數。則不能的知。不敢仰達矣。上曰。北關戎事。兵判其可曰。不知乎。三軍門前排之或來待。或不來待。龍虎營前排之長爲待令之故。及前排之某軍門。爲幾雙。某軍門爲幾名。爲元戎者。不可不知。此後則標下軍摠。作爲笏記。常目在之。可也。上曰。關西武士。何間當上來云耶。性源曰。起送狀啓。則從撥路上來故。先爲到來。而武士則四五日後。似可入來矣。上曰。湖南武士。近似入來矣。性源曰。二人則入來。而一人則今日內。似可入來矣。命退。諸臣以次退出。